МИНИСТЕРСТВО НА ОКОЛНАТА СРЕДА И ВОДИТЕ

____________________________________________________________________

ПРОЕКТ
ЗАПОВЕД

№................................................

София,........................................................

І. На основание чл. 42, ал. 5 във връзка с 41, т. 4 и чл. 42, ал. 2 от Закона за защитените територии (ЗЗТ) и предложение на Асоциация на парковете в България (АПБ) – писмо с Вх. № 122/29.12.2023 г. на Министерство на околната среда и водите (МОСВ), с цел осигуряване на по-добро съответствие между категорията защитена територия по смисъла на ЗЗТ и предмета на опазване в защитена територия - Природна забележителност (ПЗ) „Находище на тис в м. Еленска глава“, в землището на село Боров дол, община Твърдица, област Сливен, обявена със Заповед № 425/18.05.1987 г. на председателя на Комитета за опазване на природната среда (КОПС) при Министерски съвет - МС (обн., ДВ, бр. 45/1987 г.), изразяващ се в опазване на находище на тис, прекатегоризирам природна забележителност „Находище на тис в м. Еленска глава“ в защитена местност със същото наименование.
IІ. На основание на чл. 42, ал. 5, във връзка с чл. 41, т. 2 и чл. 42, ал. 1 от ЗЗТ и във връзка с предложението на АПБ по т. I, с цел опазването на голям брой дървета от вида обикновен тис (Taxus baccata) от различни възрастови категории, включително и голям брой млади растения, намиращи се извън съществуващата защитена територия и свидетелстващи за стабилността на популацията на вида, както и с цел опазване на съпътстващи тиса видове като копитник (Asarum europaeum), други защитени и застрашени ендемични видове като фривалдскиева микромерия (Micromeria frivaldszkyana), както и забележително общо разнообразие от дървесни видове, като: обикновен бук (Fagus sylvatica), остролистен явор (Acer platanoides), планински явор (Acer pseudoplatanus), монпелийски явор (Acer monspessulanum), балкански явор (Acer heldreichii), каменен дъб (Quercus petraea), дървовиден лешник (Corylus colurna), дребнолистна липа (Tilia cordata), мъждрян (Fraxinus ornus), обикновен ясен (Fraxinus excelsior), бяла ела (Abies alba), планински бряст (Ulmus glabra), обикновен воден габър (Ostrya carpinifolia), обикновен габър (Carpinus betulus), брекина (Sorbus torminalis), планинска офика (Sorbus aucuparia), бяла офика (Sorbus aria), трепетлика (Populus tremula), дива череша (Prunus avium), козя върба (Salix caprea), сребриста върба (Salix elaeagnos), бяла върба (Salix alba), пурпурна върба (Salix purpurea), бяла бреза (Betula pendula), черен бор (Pinus nigra), обикновен смърч (Picea abies); храстовидни видове, като: бодливо френско грозде (Ribes uva-crispa) и голямото изобилие на Мъхнат нокът (Lonicera xylosteum), обикновена хвойна (Juniperus communis) и тревисти видове: широколистен дремник (Epipactis helleborine), едногодишната лопатка (Lunaria rediviva), мартигон (Lilium martagon), див чесън/мечи лук (Allium ursinum), жълт чесън (Allium flavum), езиковиден асплений (Asplenium scolopendrium), многогодишен пролез (Mercurialis perennis) и други:
II.1. Увеличавам с 1223,364 дка площта на природна забележителност „Находище на тис в м. Еленска глава“, обявена със Заповед № 425/18.05.1987 г. на председателя на КОПС при МС (ДВ, бр. 45/1987 г.),  посредством включването на части от поземлени имоти с идентификатори: 05551.113.6 (с площ от 380,334 дка), 05551.114.1 (с площ 832,199 дка), 05551.114.2 (с площ 22,548 дка), 05551.113.839 (с площ 0,952 дка) съгласно Кадастралната карта и кадастралните регистри (КККР) за землището на с. Боров дол, община Твърдица, област Сливен.
II.2. Защитена местност „Находище на тис в м. Еленска глава“ след промените по т. II е с обща площ 1263,358 дка и включва поземлени имоти с идентификатори: 05551.113.5 (с площ 39,994 дка), 05551.113.6 - част (с площ от 380,334 дка), 05551.114.1 - част (с площ 819,530 дка), 05551.114.2 - част (с площ 22,548 дка), 05551.113.839 - част (с площ 0,952 дка) съгласно КККР за землището на с. Боров дол, община Твърдица, област Сливен. 
II.3.В границите на разширението на защитената местност се забранява:

II.3.1. Промяна на начина на трайно ползване на имотите;
II.3.2. Строителство, с изключение на: поддръжка, ремонт и реконструкция на съществуващи сгради и съоръжения;

II.3.3. Извеждане на сечи, освен санитарни, принудителни и технически - за поддръжка на съществуваща техническа инфраструктура;
II.3.4. Търсене, проучване и добив на подземни богатства;
II.3.5. Движение и престой на моторни превозни средства извън съществуващите пътища с изключение при изпълнение на служебни задължения от страна на отговорните институции, ремонт и реконструкция на съществуващи съоръжения и при аварийни и бедствени ситуации.
III. Защитена местност „Находище на тис в м. Еленска глава“ е с граница съгласно описа на координатите на точките по границата на защитената територия, представени в координатна система БГС 2005 (кадастрална) съгласно приложението, представляващо неразделна част от настоящата заповед. Описът се съхранява и е на разположение в МОСВ и в Регионалната инспекция по околната среда и водите - Стара Загора (РИОСВ – Стара Загора).
IV. След влизане в сила на настоящата заповед, РИОСВ – Стара Загора, да предприеме необходимите действия по отразяване на защитената територия в Кадастралната карта за землището на с. Боров дол, община Твърдица, област Сливен.
V. Прекатегоризацията и промените в границата на защитената територия да се впишат в Държавния регистър на защитените територии при МОСВ.
VI. Настоящата заповед не отменя Заповед № 425/18.05.1987 г. на председателя на КОПС при МС (обн., ДВ, бр. 45/1987 г.) за обявяване на ПЗ „Находище на тис в м. Еленска глава” (обн. ДВ, бр. 59/26.07.2022 г.) и регламентираните с нея забрани.
Нарушителите на тази заповед се наказват съгласно административнонаказателните разпоредби на Закона за защитените територии.
Заповедта да се обнародва в „Държавен вестник”.
Заповедта може да бъде обжалвана по реда на Административнопроцесуалния кодекс пред Върховния административен съд в едномесечен срок от обнародването ѝ в „Държавен вестник”.

